**Bódvaszilas környéki alma fajták összehasonlító szövettani vizsgálata**

\*Freytag Csongor1, Szücs Boglárka1, Papp Georgina Viktória1, Koleszár Krisztián2, Mikóné Hamvas Márta1, Máthé Csaba1

1Debreceni Egyetem, TTK Növénytani Tanszék, \*freytagcsongor@gmail.com 2Borsod-Abaúj-Zemplén Megyei Kormányhivatal Miskolci Járási Hivatala, Környezetvédelmi és Természetvédelmi Főosztály

Vizsgálatainkhoz Bódvaszilas környéki felhagyott gyümölcsösök almafáiról gyűjtöttünk érett, peridermával fedett 1-2 éves vesszőket 2017 februárjában. A bemutatott fajták: Batul, „Szilasi Batul”, Brónabukk, Nyári csíkos fűszeres, Nyári piros kálvil, Téli arany parmen, amelyek mind a *Malus domestica* Borkh. nemesített fajtái. A szövettani leírásokhoz és összehasonlító elemzésekhez Tóth Magdolna (2014) alma fajták szövettani leírását használtuk.

A végzett vizsgálatok: külső morfológiai leírás (periderma-mintázat, rügyek), szövettani vizsgálatokhoz keresztmetszetek, tangenciális és radiális hosszmetszetek, foszlatott preparátumok készítése. A preparátumok festéséhez HCl-Floroglucint és KJ-jódoldatot alkalmaztunk, valamint polarizált mikroszkópiát és autofluoreszcencia vizsgálatot is végeztünk. A preparátumokon mértünk: szövetarányokat (bélszövet/teljes átmérő, fa/háncs vastagság, háncsrost szigetek/ teljes terület, stb…), max. trachea átmérőt, bélsugarak magasságát, szélességét és sejtszámát, trachea-, rost szám/mm2 adatot.

A *Malus domestica* fajtái viszonylag egységes szövettani felépítést mutatnak, de néhány egyedi jellemzőt sikerült kimutatnunk, ami azért lehet jelentős, mert viszonylag kevés xilotómiai leírás található az almákról. A általunk vizsgált fajták a magyar kultúrflórában értékesek, ezért szövettani és fiziológiai jellemzőik ismerete megőrzésük szempontjából fontos lehet.

Tóth Magdolna (szerk.): Az alma. Magyarország Kultúrflórája sorozat, Agroinform Kiadó és Nyomda Kft. 2014.